Žaloba z porušenia výhradného zastúpenia 
Okresný súd
Hviezdoslavova ul. č. 28, 010 59 Žilina
Žalobca:	INPROP, s.r.o., 010 01 Žilina, Národná ul. č. 8, IČO, DIČ, IČ DPH
	zastúpená Ing. Petrom Bielym, konateľom,
	zapísaná v obchodnom registri Okresného súdu v Žiline, odd., vl. č. ......................................
Žalovaný: 	STAVOPROJEKT, a.s., 010 01 Žilina, Hlinská ul. č. 7598, IČO, DIČ, DPH
	zastúpená Ing. Tomášom Čiernym, predsedom predstavenstva
	zapísaná v obchodnom registri Okresného súdu v Žiline odd., vo vl. č. ....................................
Vec:	Žaloba z porušenia výhradného zastúpenia
I.
Žalobca ako zastúpený uzavrel dňa 30. 6. 2023 so žalovaným zmluvu o obchodnom zastúpení, v ktorej sa žalovaný zaviazal vyvíjať pre žalobcu činnosť smerujúcu k uzavieraniu obchodov v oblasti stavebného materiálu. Zmluva nadobudla účinnosť dňom 1. 7. 2023 a bola uzavretá na dobu 5 rokov.
Dôkaz:
–	Zmluva o obchodnom zastúpení zo dňa 30. 6. 2023
II.
Podľa Čl. II uvedenej zmluvy je obchodné zastúpenie koncipované ako výhradné, preto žalovaný ako obchodný zástupca nie je oprávnený na základe citovaného ustanovenia vykonávať počas platnosti zmluvy obchodné zastúpenie pre iné osoby, ani uzavierať obchody na vlastný účet alebo na účet inej osoby.
Žalobca preukázateľne zistil, že žalovaný ako jeho obchodný zástupca porušil voči žalobcovi uvedenú zmluvnú povinnosť, pretože pri rokovaní v Priemyselnej banke, a.s., pobočke v Žiline, dňa 12. 10. 2023 predložil písomnú zmluvu, z ktorej vyplýva, že je obchodným zástupcom nemeckej spoločnosti AG v Hamburgu. Zmluva o obchodnom zastúpení uzavretá medzi žalobcom a žalovaným vylučuje zastúpenie pre iné osoby fyzické i právnické, tuzemské i zahraničné.
Dôkaz:
–	Výpoveď žalovaného
–	Výpoveď zamestnanca Priemyselnej banky, a.s. Viktora Zeleného, Bahamská ul. č. 31, Žilina
III.
Vzhľadom na to, že žalovaný ako obchodný zástupca plní svoje povinnosti voči žalobcovi zo zmluvy o obchodnom zastúpení veľmi dobre, nemá žalobca v úmysle od zmluvy odstúpiť, trvá však na splnení povinnosti vyplývajúcej zo zmluvy a týkajúcej sa výhradného zastúpenia.
IV.
Z týchto dôvodov žalobca žiada, aby Okresný súd v Žiline vyniesol tento
rozsudok
Žalovaný je povinný odo dňa nadobudnutia právoplatnosti rozsudku počas platnosti zmluvy o obchodnom zastúpení zo dňa 30. 6. 2023 zdržať sa obchodného zastúpenia pre iné osoby než pre žalobcu a neuzavierať obchody na vlastný účet alebo na účet inej osoby a zaplatiť žalobcovi trovy konania do 3 dní od nadobudnutia právoplatnosti rozsudku.
Žilina 3. 12. 2023